Եվա Բրաունի օրագրեր

[thumb|[Եվա Բրաուն|Եվա Բրաունը և Ադոլֆ Հիտլերը։]]
thumb|Եվա Բրաունի իրական օրագրից էջեր։**Եվա Բրաունի օրագրեր**, Նացիստական Գերմանիայի առաջնորդ Ադոլֆ Հիտլերի սիրուհու, իսկ այնուհետ արդեն կնոջ՝ Եվա Բրաունի օրագրերը, որոնց մեծ մասը չի պահպանվել կամ անհայտ է դրանց գոյության վայրը։ Բրաունի իրական օրագրերից մինչ օրս պահպանվել է միայն մի քանի էջ, որոնք, սակայն, բովանդակային առումով չեն հաջորդում միմյանց։ Օրագրային գրառումները, որոնք մինչև օրս հրապարակվում և հրատարակվում են «Եվա Բրաունի օրագրեր» անվան ներքո, 1940-ական թվականների վերջին Լուիս Տրենկերի ստեղծած կեղծ նոթերն են, որոնք որևէ կապ չունեն ֆրաու Բրաունի հետ։

## Հայտնաբերման պատմություն
Նամակների և նոթատետրային գրառումների տեսքով բազմաթիվ փաստաթղթերը, որոնք պատկանում են Եվա Բրաունի գրչին, պահպանվել են մասնավոր արխիվներում և հավաքածուներում։ Եվա Բրաունի օրագրերը, որոնք նա վարել է 1935 թվականից սկսած, Երկրորդ համաշխարհային պատերազմի ավարտին համարվում էին կորած։ Ենթադրաբար դրանք ոչնչացվել են հենց Բրաունի ցուցումով։ 1970-ական թվականների վերջին նացիզմի սկանդալային հետազոտող Դևիդ Իրվինգը հայտարարեց, որ իրեն հայտնի է Եվա Բրաունի օրագրերի գտնվելու վայրը, սակայն չկարողացավ ներկայացնել որևէ ապացույց։

Միայն հստակ հայտնի է, որ պահպանվել են Բրաունի 22-էջանոց օրագրային ձեռագիր գրառումները։ Դրանք սկսվում են 1935 թվականի փետրվարի 6-ից՝ Եվա Բրաունի 23-րդ ծննդյան օրվանից և ավարտվում 1935 թվականի մայիսի 28-ին՝ ինքնասպանության երկրորդ փորձից ոչ շատ առաջ։ Եվա Բրաունի քույրը՝ Իլզա Բրաունը, ինքնասպանության փորձից հետո, պատռել է Եվայի օրագրից այդ էջերը, բայց պահել ու ավելի ուշ վերադարձրել քրոջը։ Վերջինս այդ գրառումները պահում էր Օբերզալցբերգում։ Չնայած Եվայի՝ գրառումները ոչնչացնելու միանշանակ հրամանին, Բրաունները, անձնական բնույթի մնացած իրերի հետ միասին, դրանք պահում են Ավստրիական ալպերում գտնվող հուսալի մի վայրում՝ Հիտլերի անձնական պահակակազմի ծառայակից, ՍՍ-ի սպա Ն. Հանի մոր տանը։ ԱՄՆ 3-րդ բանակի գաղտնի ծառայության աշխատակիցներն առգրավում են այդ նյութերը, որոնք սկզբում հայտնվում են ռազմական վարչակազմի տրամադրության տակ, իսկ այնուհետ պահվում ԱՄՆ արխիվների և փաստաթղթերի ազգային վարչության ֆոնդերում։ Գերմանիայում Եվա Բրաունի օրագրային այդ գրառումներն առաջին անգամ հրատարակվել են 1968 թվականին լրագրող Ներին Հանի կողմից։ 2003 թվականին պատմաբան Անտոն Յոահիմստալերն իր «Հիտլերի ցուցակը» գրքում կասկածի տակ է դնում Բրաունի օրագրերի գոյության փաստը։

Հիտլերի կերպարի հետազոտողների կողմից Եվա Բրաունի նկատմամբ հետաքրքրության բացակայությունը, որն իր արտացոլումն է գտել ֆյուրերի տիկնոջ մասին կենսագրական փոքրաթիվ գրականության մեջ, ոչ պակաս բացատրվում է հասարակական և քաղաքական կյանքի ու տեղի ունեցած պատմական իրադարձությունների նկատմամբ Եվա Բրաունի ակնհայտ անտարբերությամբ: Ալբերտ Շպեերն այդ առիթով գրել է. «Նա չուներ բռնապետի տիպիկ սիրուհու հրաշալի որակները։ Նա ոչ Թեոդորա էր, ոչ՝ Պոմպադուր և ոչ էլ Լոլա Մոնտես»։

## Լուիս Տրենկերի կեղծարարությունները
Մինչև Երկրորդ համաշխարհային պատերազմի վերջը հանրության լայն շրջանակներին հայտնի չէր, որ Ադոլֆ Հիտլերն ունի սիրուհի։ Բրաունի անձի և ֆյուրերի անձնական կյանքի մանրամասների հանդեպ հետաքրքրությունը բորբոքվեց Եվա Բրաունի անձնական օրագրերի մասին թերթերի հենց առաջին հրապարակումներից, որոնք հիմնված էին դերասան և կինոռեժիսոր Լուիս Տրենկերի խոսքերի վրա։ Նա նշում էր, որ 1944 թվականին Կիցբյուելում օրագրերը ստացել է անձամբ Եվա Բրաունից։ 1945 թվականին Բոլցանոյում նա, իբր, նոտարի ներկայությամբ բացել է օրագրային գրառումներ պարունակող կնիքված ծրարը։ Ըստ նրա՝ դրանք մեքենագիր տեքստով 96 էջանոց գրառումներ էին, որոնք անձամբ չէր մեքենագրել Եվա Բրաունը։ Իբր Բրաունին վերագրվող, սակայն իրականում Տրենկերի կողմից ստեղծված այս կեղծ նոթերն առաջին անգամ հրատարակվել են Ֆրանսիայում։ Բրաունները, Եվայի ինտիմ կյանքի վերաբերյալ հորինված մանրամասներից վրդովված, անմիջապես հայտարարեցին դրանց կեղծ լինելու մասին ու ապացուցեցին, որ ֆրաու Բրաունը 1942 թվականից հետո չի եղել Կիցբյուելում։ Եվա Բրաունի կեղծ օրագրերի հրապարակումը, որը 1948 թվականի սեպտեմբերից իրականացնում էր մյունխենյան «Wochenend» ամսագիրը, Մյունխենի դատարանի դատավճռվող արգելվեց։ Որպես հայցվոր հանդես էին գալիս Բրաուն ընտանիքն ու Լենի Ռիֆենշթայլը։

Տարիներ անց Տրենկերը փորձեց իր անունը մաքրել սկանդալային այդ հրապարակումներից՝ ողջ մեղքը բարդելով մամուլի «անբարեխիղճ ներկայացուցիչների վրա», որոնք օգտվել էին իր անունից և իր կամքից անկախ հրապարակել դրանք։ Մինչ օրս այդ կեղծ նոթերը շարունակվում են հրատարակվել անգլերենով ու շատերի կարծիքով դրանք իրական են։

## Ծանոթագրություններ

## Գրականություն
* Werner Maser: *Adolf Hitler. Legende-Mythos-Wirklichkeit.* Sonderausgabe. Naumann & Göbel, Köln [1983].
* Anna Maria Sigmund: *Eva Braun.* In: Anna Maria Sigmund: *Die Frauen der Nazis.* Heyne, München 2000, ISBN 3-453-17262-0, S. 229—278.
* Thomas Lundmark: *The Untold Story of Eva Braun: Her Life beyond Hitler.* CreateSpace, 2011, ISBN 978-1-4536-9324-7.
* Heike B. Görtemaker: *Eva Braun: Leben mit Hitler*. Beck, München 2010, ISBN 978-3-406-58514-2.

## Արտաքին հղումներ
* Եվա Բրաունի օրագրային գրառումները

Կատեգորիա:Եվա Բրաուն
Կատեգորիա:Օրագրեր